次韻周伯謝綿襖長篇
作者：張綱
朝代：宋

paragraphs: 最宜爲誥唐仲舒，上林子虚漢相如。
喜君萬事懶着眼，獨向文章情未疏。
家貧肯戀儋石儲，船漏則已那復袽。
素志蹉跎雪侵鬢，青衫匍匐塵滿裾。
可憐虞翻屯骨相，相逢呼我丈人行。
夜聞抵掌論開邊，怒髪衝冠亦何壯。
鸘裘典盡終諱寒，忍寒悲歌行路難。
綈袍恐貽范叔怒，長篇忽拜烏絲闌。
辭章典要古所尚，餘子碌碌何足仰。
願君回筆頌皇猷，偃武修文答靈貺。
天子亟欲聞盡言，前席還應虚黈纊。